<classify> MKUU wa Mkoa wa Pwani, Evarist Ndikilo amewataka wazazi kuwapatia mahitaji muhimu wanafunzi ili wasijiingize kwenye vishawishi vikiwemo vya kupewa lifti zinazowaletea shida.Aliyasema hayo mjini Kibaha wakati wa mahafali ya 14 ya darasa la saba Shule ya Awali na Msingi ya Kibaha Independent KIPS yaliyofanyika mwishoni mwa wiki iliyopita mjini hapa. Alisema hayo kufuatia mwanafunzi mmoja wa shule ya sekondari Tumbi wilayani Kibaha kutekwa na kupelekwa Mlandizi na baadaye kutelekezwa Ubungo jijini Dar es Salaam.Alisema bado wanalitafuta gari IST linalodaiwa kutumiwa na mtu mwenye asili ya kiarabu na mwenzake kumchukua mwanafunzi huyo wa kidato cha pili ambaye hawakumdhuru.Vyombo vya dola vipo kazini kulisaka gari hilo na watu hao na wazazi na walezi mnapaswa kuwapatia mahitaji yao wanafunzi ili kuepukana na vitendo kama hivyo vinavyowahatarisha.Acheni tabia ya kuomba au kupewa lifti ama kupakiwa katika magari ya watu msiowajua ili kuepuka kutekwa au kupata madhara na, alisema Ndikilo akizungumza katika mahafali hiyo. Mwenyekiti wa bodi ya shule hiyo, Yusuph Mfinanga alisema kuwa ili kuepukana na utapeli kwa malipo mbalimbali shuleni, wazazi wanapaswa kulipa ada na michango yao kupitia akaunti ya shule badala ya kukabidhi fedha mkononi au kwa njia ya simu na njia nyingine yoyote.Mfinanga alisema baadhi ya wazazi wamekuwa wakitapeliwa fedha zao kwa kufanya malipo kinyume na utaratibu wa kulipia kupitia akaunti ya shule kupitia benki au mawakala wa benki.Meneja wa shule hiyo, Nuru Mfinanga alisema wanafanya upanuzi wa shule Mwanalugali ili wanafunzi wasikose nafasi kutokana na udogo wa eneo la sasa na kuongoza mikondo.Mfinanga alisema kuongeza madarasa hayo kutasaidia wanafunzi kusoma vizuri kama serikali inavyoagiza darasa moja liwe na uwezo wa kuchukua wanafunzi 45 kwa mkondo mmoja pia wameongeza bweni ambalo lina uwezo wa kuchukua wanafunzi 100 ili wakae kwa nafasi.Awali akisoma risala ya wahitimu wa darasa la saba, Neisha Mrindoko alisema wanashukuru ushirikiano waliooneshwa na kuwataka wale wanaobaki kujitahidi kulinda jina la shule hiyo.Mrindoko aliwashukuru walimu na wafanyakazi wa shule hiyo kwani wamewajengea msingi mzuri wa elimu. Katika mahafali hayo ya 14, wahitimu 82 walitunukiwa vyeti vya kuhitimu.  <topic>: KITAIFA 